চলচ্চিত্র দেখার উপায়-উপকরণের নব-নব আবিষ্কারের কারণে চলচ্চিত্র দর্শনের প্রক্রিয়া বহুমুখী হয়েছে সত্য, কিন্তু তাই বলে চলচ্চিত্র সংসদ আন্দোলনের প্রয়োজনীয়তা কখনো কমবে বলে মনে হয় না। চলচ্চিত্র সংসদ তো শুধু চলচ্চিত্র প্রদর্শনের জন্য নয় – প্রদর্শিত চলচ্চিত্র নিরীক্ষণ-সমীক্ষণ-বীক্ষণের জন্যও এবং এই বীক্ষণকর্ম প্রকাশের জন্যও। কাজে কাজেই চলচ্চিত্রবিষয়ক পত্রিকা প্রকাশও এই আন্দোলনের একটি প্রয়োজনীয় কর্তব্য। চলচ্চিত্রবিষয়ক সেমিনার-বক্তৃতা-ওয়ার্কশপ-অ্যাপ্রিসিয়েশন কোর্স-নির্মাণ কর্মশালা সবই চলচ্চিত্র সংসদ আন্দোলনের মধ্যে পড়ে। সবগুলো কাজই করতে হয় দলবেঁধে – একা ঘরে বসে চলচ্চিত্র দেখে-দেখে এইসব কর্ম সম্পাদন করা সম্ভব নয়। তাহলে দেখা যাচ্ছে যে, চলচ্চিত্র সংসদ আন্দোলনের প্রয়োজনীয়তা থেকেই যাচ্ছে – অতৃপ্তি বা অপ্রাপ্তির পাল্লা যত ভারীই হোক।